**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov (tlač 153) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa dôvodovej správy predĺžiť lehotu na uplatnenie predkupného práva štátu na kúpu národnej kultúrnej pamiatky, z pôvodných 30 dní na 60 dní. Dôvodom navrhovanej právnej úpravy je zabezpečenie náležitého časového priestoru na posúdenie, či nadobudnutie ponúkanej národnej kultúrnej pamiatky má pre štát opodstatnený význam nielen z pohľadu ochrany pamiatkového fondu Slovenskej republiky, ale tiež z pohľadu účelnosti a efektívnosti jej ďalšieho využitia pri plnení úloh štátu.

**Stanovisko**

Ministerstvo kultúry sa stotožňuje s cieľom poslaneckého návrhu zákona.

**Medzirezortné pripomienkové konanie**

Poslanecký návrh zákona vrátane stanoviska ministerstva kultúry bol predmetom medzirezortného pripomienkového konania v dňoch od 05.03.2024 do 13.03.2024. K materiálu neboli uplatnené žiadne pripomienky.

Ministerstvo kultúry odporúča vláde Slovenskej republiky vysloviť **súhlas** s poslaneckým návrhom zákona.